C 214/156
ET
Euroopa Liidu Teataja
16.6.2023
Neljapäev, 19. jaanuar 2023
AE.
arvestades, et konkreetsete ohutuskaalutlustega seotud mootorivõimsuse suurendamist tuleks rahastada toetustest ja teatavatel tingimustel peaks seda toetama Euroopa Merendus-, Kalandus- ja Vesiviljelusfond (EMKVF), tingimusel et mootorivõimsuse suurendamine ei suurenda püügikoormust ega püügivõimet; arvestades, et neil põhjustel peaks EMKVFi toetus olema kättesaadav ka sadamate ja sadamaalade süvendustöödeks; AF. arvestades, et mereolud mõjutavad väikesemahulist kalapüüki palju rohkem kui suuremahulist ning et see põhjustab püügiperioodidel sõltuvalt laeva tüübist ja püügivahenditest ebaregulaarsust, mõjutades seega tööpäevade arvu aastas, mil on võimalik merel viibida; AG.
arvestades, et väikesemahuline kalapüük on jätkusuutlik nii kalavarude bioloogilise majandamise ning ressursside ja selektiivsuse seisukohast kui ka sotsiaalselt ja majanduslikult ning et kõik need asjaolud on mänginud rolli selles, et see tegevus on sügavalt juurdunud; AH. arvestades, et kalavarudele survet avaldavad tegurid, mis põhjustavad ka otsest ja kaudset kahju kalapüügile, hõlmavad reostust, elupaikade kadu, mereliiklust ja konkurentsi ruumi pärast, samuti kliimamuutusi, mille märkimisväärsete mõjude hulka kuuluvad veetemperatuuri tõus, hapestumine, ookeanihoovuste muutused, liikide asünkroonsus ja võõrliikide saabumine; AI.
arvestades, et on vaja suurendada suutlikkust kohaneda kliimamuutuste ja kriiside mõjuga ning seda leevendada, võttes meetmeid rannikukogukondade vastupanuvõime tugevdamiseks;
AJ.
arvestades, et väikesemahulisel kalapüügil on ka potentsiaali aidata kaasa CO2-heite vähendamisele ja energiatõhususe suurendamisele ning selle tulemusena kliimamuutuste leevendamise pingutustele;
AK. arvestades, et väikesemahuline kalapüük on ELis väga oluline, eriti paljude rannikukogukondade jaoks ning kombineeritult suuremahulise ja süvamere kalapüügiga; AL. arvestades, et sektori halveneva sotsiaal-majandusliku olukorra paljude põhjustega, sealhulgas vajadusega tugevdada kalurite positsiooni tarneahelas, tuleb veel tegeleda; AM. arvestades, et tootjaorganisatsioonide, liitude ja kutseühingute tunnustamine võimaldaks neil saada rahalist abi ning nende aktiivse osalemise edendamine ühisjuhtimise kaudu võiks oluliselt suurendada selle sektori tulusid; AN. arvestades, et väikesemahulisest kalapüügist ja rannapüügist saadavat sissetulekut mõjutavad kõikuvad hinnad ja järsud turukõikumised, mis on tundlikud paljude väliste tegurite, näiteks COVID-19 pandeemia suhtes; AO.
arvestades, et kalandussektori mitmesugused sissetuleku- ja palgasüsteemid erinevad väga ja sõltuvad suuresti mere kalapüügivõimalustest ning et see on üks tegur, mis muudab selle uutele põlvkondadele vähem atraktiivseks; AP. arvestades, et kalandustöötajatele makstakse sageli madalat palka ja nad peavad toime tulema raskete, sageli ka ebakindlate töötingimustega kutsealal, mis on endiselt kõige ohtlikum maailmas, samas kui kalandusettevõtte asutamisega seotud paisuvad kulud koos sektori üha suurema koondumisega vähendavad selle atraktiivsust, eriti noorte silmis; AQ. arvestades, et turgudel domineerib sageli väike arv kanda kinnitanud tooteid ning väikesemahulise kalapüügi toodetele, mis pakuvad säästlikke alternatiive laialdaselt kasutatavatele liikidele, ei pöörata piisavalt turunduslikku tähelepanu; arvestades, et tarbijatel ei ole sageli võimalik saada täielikku teavet ostetava toote või asjaomaste tootmissüsteemide ja püügivahendite kohta; AR. arvestades, et selle sektori atraktiivsuse suurendamiseks on oluline, et väikesemahuline kalapüük oleks kestlikult kasumlik; AS. arvestades, et Ühendkuningriigi vetes kalapüügilubade väljastamisega seotud probleemid mõjutavad kõige rängemalt väikesemahulisi laevu, sest neil on keeruline tõestada varasemaid püüke;